TASCO ฟุ้งผลงานปีนี้ยังแกร่ง รับราคายางมะตอยในตลาดโลกฟื้นตัวต่อเนื่อง
TASCO ฟุ้งผลงานปีนี้ยังแกร่ง รับราคายางมะตอยในตลาดโลกฟื้นตัวต่อเนื่อง 
19 ม.ค. 2560

นายชัยวัฒน์ ศรีวรรณวัฒน์ กรรมการผู้จัดการ บริษัท ทิปโก้แอสฟัลท์ จำกัด (มหาชน) หรือ TASCO เปิดเผยว่า ปี 2560 จะยังคงเป็นปีที่แข็งแกร่งของ TASCO อีกปีนึง เนื่องจากงบประมาณรัฐบาลในประเทศประจำปี 2560 สำหรับการซ่อมสร้างถนนยังเติบโตต่อเนื่อง ในขณะที่อาจได้รับประโยชน์เพิ่มเติมหากรัฐบาลออกงบเพิ่มเติมเพื่อแก้ไขปัญหาน้ำท่วมในภาคใต้ ด้านตลาดต่างประเทศนั้นในปี 2560 จะเป็นปีที่ดีขึ้นอย่างแน่นอน ทั้งในประเทศอินโดนีเซียและเวียดนาม
โดยปีที่แล้วนับเป็นปีที่ไม่ง่ายสำหรับบริษัท เนื่องจากผู้ผลิตน้ำมันรายใหญ่มีการเดินหน้าผลิตอย่างเต็มกำลังทำให้ผลิตภัณฑ์ยางมะตอยนั้นเยอะตามไปด้วย ส่งผลให้ราคายางมะตอยอยู่ในระดับที่ต่ำ กอปรกับรัฐบาลในหลายประเทศสั่งตัดลดงบประมาณการลงทุน สำหรับปีนี้จะไม่มีปัญหาการผลิตยางเกินความต้องการ รวมถึงงบประมาณการลงทุนในการซ่อมสร้างถนนในต่างประเทศเพิ่มขึ้น ทำให้ราคายางมะตอยในตลาดโลกที่ฟื้นตัวอย่างต่อเนื่อง โดยขณะนี้มีสัญญาณฟื้นตัวราวร้อยละ 30 จากสิ้นปีที่แล้ว
“เรามีความพร้อมที่จะส่งมอบยางมะตอยให้ลูกค้าทั้งในประเทศและต่างประเทศ เนื่องจาก TASCO มีโรงกลั่นยางมะตอยของตัวเองในประเทศมาเลเซีย คลังเก็บยางมะตอยที่กระจายอยู่ทั้งในและต่างประเทศ รถขนส่งยางมะตอบกว่า 400 คัน เรือเดินสมุทร 9 ลำและอีก 1 ลำที่พร้อมประจำการในครึ่งหลังของปี 2560 ซึ่งเป็นเรือบรรทุกยางมะตอยขนาดใหญ่ที่สุดในเอเชียเพื่อรองรับการเติบโตในต่างประเทศ”นายชัยวัฒน์กล่าว